《次韵许希文》
宋代·李正民

少年豪气压词场，晚喜松筠耐雪霜。但见貂裘嗟季子，焉知素雪老潘郎。

黄公垆畔山河邈，陶令门前草木长。邂逅正当戎马际，共惊飘泊在他乡。

作者简介：宋扬州人，字方叔。李定孙。徽宗政和二年进士。历官中书舍人。出为两浙、江西、湖南抚谕使，具奏官吏能否，民事冤抑，听陈诉，为申理。以奉使称职，除给事中、吏部侍郎。历江西路提刑，以徽猷阁待制知吉州，奉祠归。有《己酉航海记》、《大隐集》。